RATCH เตรียมเดินเครื่องโรงไฟฟ้าพลังงานทดแทนหงสา 2-ชีวมวลสงขลาปลายปีนี้
RATCH เตรียมเดินเครื่องโรงไฟฟ้าพลังงานทดแทนหงสา 2-ชีวมวลสงขลาปลายปีนี้ ส่งผลให้กำลังผลิตเพิ่มเป็น 6,117MW 
13 ส.ค. 2558

นายพงษ์ดิษฐ พจนา กรรมการผู้จัดการใหญ่ บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH เปิดเผยว่า โรงไฟฟ้าพลังงานทดแทนชีวมวลสงขลา กำลังการผลิตติดตั้ง 9.9 เมกะวัตต์ และโรงไฟฟ้าหงสาหน่วยที่ 2 กำลังการผลิตติดตั้ง 626 เมกะวัตต์ มีแผนจะเดินเครื่องผลิตไฟฟ้าจำหน่ายในปลายปีนี้ ส่งผลให้กำลังการผลิตเชิงพาณิชย์ตามสัดส่วนการถือหุ้นจะเพิ่มขึ้นเป็น 6,117.31 เมกะวัตต์
ขณะที่กำลังการผลิตเดินเครื่องเชิงพาณิชย์ตามสัดส่วนการถือหุ้น เพิ่มขึ้นอีก 344 เมกะวัตต์ จากโรงไฟฟ้าราชบุรีเวอลด์โคเจนเนอเรชั่น และโรงไฟฟ้าหงสา หน่วยที่ 1 คิดเป็นกำลังการผลิตเดินเครื่องเชิงพาณิชย์รวม 5,862.95 เมกะวัตต์
นอกจากนี้ บริษัทยังคงเดินหน้าก่อสร้างโรงไฟฟ้าที่ลงทุนแล้วให้แล้วเสร็จสามารถเดินเครื่องผลิตไฟฟ้าได้ตามแผนงาน และในปลายปีนี้จะมีโรงไฟฟ้าอีก 2 แห่ง กำลังการผลิตติดตั้งตามสัดส่วนการลงทุน รวม 254 เมกะวัตต์ เดินเครื่องเชิงพาณิชย์